Sótades z Maróneie

Sótades () bol grécky jambický básnik v prvej polovici 3. storočia pred Kr.

Sótades pochádzal s najväčšou pravdepodobnosťou z krétskej Maróneie (a nie z rovnomenného mesta v Trácii, ako sa to často uvádza) a pôsobil v Alexandrii v časoch vlády Ptolemaia II. Ako básnik sa podieľal na helenistickom oživení používania jambu na invektívu. Zaviedol tzv. sótadovský verš, ktorý sa používal po ďalšie stáročia (známy najmä svojou nevkusnosťou a obscénnosťou). V staroveku ho zaradili medzi básnikov zvaných kinaidologoi, čiže „špecialistov na neslušnosť“.

Väčšina jeho diel sa stratila (zachovali sa z nich len malé fragmenty). Suda (Σ 871) uvádza názvy niekoľkých jeho diel. Medzi ne patria básnické diela Amazonka, Zostup do Hádu, tiež dielo, ktoré parodovalo Homéru Iliadu, báseň s názvom Priapos a niekoľko ďalších neznámych diel, pretože sa z nich zachovalo len niekoľko veršov. Jeho báseň s názvom Priapos neskôr dopomohla k zrodu zvláštneho obscénneho poetického žánru Priapeia. Písal údajne tiež moralizujúce sótadovské verše pre výchovu gréckych detí v Egypte. Je považovaný za tvorcu prvých palindrómov.

Sótades si svojimi satirickými básňami znepriatelil ľudí na vysokých miestach. Za urážlivý verš „vložil svoj bodec do nesvätej diery“, ktorý napísal pri príležitosti incestného sobáša Ptolemaia II. so sestrou Arsinoé (v roku 276/275 pred Kr.), bol uväznený a neskôr usmrtený. Ptolemaios II. ho dal údajne zašiť do vreca a hodiť do mora (podľa inej verzie ho utopili v olovenej truhlici). Plutarchos uvádza, že Ptolemaiov sobáš bol mnohými Grékmi považovaný za athemis (nezákonný, v rozpore s božskými zákonmi).

 Referencie a bibliografia 

Kategória:Básnici starovekého Grécka